VENDIM
Nr. 638, datë 6.11.2017

PËR KRIJIMIN, ORGANIZIMIN DHE FUNKSIONIMIN E AGJENCISË PËR DIALOG DHE BASHKËQEVERISJE

Në mbështetje të nenit 100 të Kushtetutës, të nenit 10, të ligjit nr. 9000, datë 30.1.2003, “Për
organizimin dhe funksionimin e Këshillit të Ministrave”, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i
Ministrave

VENDOSI:

1. Krijimin e Agjencisë për Dialog dhe Bashkëqeverisje, si një institucion juridik, publik, në varësi të Kryeministrit. Agjencia ka selinë në Tiranë dhe ka vulën e stemën e saj.
2. Agjencia për Dialog dhe Bashkëqeverisje ka si mision ofrimin direkt të shërbimeve publike, për
të  garantuar  bashkëqeverisje  e  gjithëpërfshirje  në  politikëbërje  dhe  vendimmarrje,  nëpërmjet
ndërveprimit në platformën elektronike “Me ty, për Shqipërinë që duam” të qytetarëve, organizatave
jofitimprurëse e sipërmarrjes private me administratën shtetërore dhe institucionet qeverisëse, si dhe mbështetjen e projekteve e të programeve për një shoqëri të hapur dhe për institucione më pranë
qytetarëve, shoqërisë  civile, rinisë  dhe aktorëve  të  tjerë,  në  fusha  të  ndryshme,  si:  inovacioni, krijimtaria, transparenca, arsimi, rinia, shkenca, arti, kultura, grupet vulnerabël.
3. Agjencia, për të realizuar misionin e përcaktuar në pikën 2 të këtij vendimi, kryen funksione administrative dhe detyrat e mëposhtme:
a)  Siguron përgjegjshmërinë e  institucioneve të administratës publike  gjatë  ndërveprimit me
qytetarët,  në  platformën  elektronike  “Me  ty,  për  Shqipërinë  që  duam”,  duke  garantuar  që  në
bashkëpunim me ministritë e linjës dhe institucionet e varësisë, për të gjitha mesazhet, nismat, ankesat apo kërkesat e dërguara, qytetarët të marrin një trajtim e përgjigje në cilësinë dhe kohën e duhur.
b) Trajton, në bashkëpunim me ministritë e linjës dhe institucionet e varësisë, nismat me interes publik,  të  ardhura  nga  qytetarët,  apo  iniciativa  të  tilla  nga  organizatat  jofitimprurëse  dhe/ose
sipërmarrja, të cilat kërkojnë mbështetje.
c) Trajton, në bashkëpunim me ministritë e linjës dhe institucionet e varësisë, propozimet dhe idetë
për projekte e reforma të qeverisë.
ç)	Trajton dhe organizon kërkesat për interpelancë drejtuar Kryeministrit, zëvendëskryeministrit,
ministrave specifikë apo një grupi prej tyre.
d) Trajton dhe analizon vlerësimet e qytetarëve për cilësinë e shërbimit të ofruar nga administrata
publike.
dh) Trajton e koordinon, në bashkëpunim me ministritë dhe institucionet e varësisë, iniciativat e
qytetarëve në fushën e arsimit, lidhur me projekte në dobi të shkollave publike.
e) Trajton e koordinon, në bashkëpunim me ministritë dhe institucionet e varësisë, denoncimet për
sjelljet abuzive apo korruptive, të ardhura nga qytetarët dhe sipërmarrja.
ë)	Bashkëpunon me ministritë e linjës, institucionet e varësisë, shoqërinë civile, institucionet
ndërkombëtare, në mbështetjen dhe promovimin e projekteve, aktiviteteve, nismave, bashkëpunimeve për një shoqëri të institucioneve të hapura dhe të dialogut të gjerë.
f) Bashkëpunon me ministritë e linjës, institucionet e varësisë, shoqërinë civile, institucionet ndërkombëtare të shkencës, arsimit, artit, kulturës, në mbështetje dhe për promovimin e një imazhi të ri për vendin tonë e rajonin, si simbole të bashkëjetesës paqësore dhe udhërrëfyes në ndërtimin e saj. g) Zbaton e kontribuon në strategjitë dhe politikat e qeverisë në mbështetje të studiuesve, artistëve,
rinisë, qendrave të ekselencës, të hulumtimit dhe komunikimit.

gj)   Zbaton strategjitë qeveritare për krijimin e mjeteve dhe kontribuon për mbështetjen e nismave inovative të dialogut, bashkëpunimit e të bashkëjetesës në rajonin tonë.

h) Zhvillon bashkëpunime dypalëshe dhe shumëpalëshe me sektorin publik e privat, vendës dhe të huaj, në shërbim të misionit të përcaktuar në pikën 2 të këtij vendimi.
i) Kontribuon në krijimin e kushteve për bashkëpunimin e intensifikimin e bashkëpunimit ndërmjet politikëbërësve dhe akademikëve, ekspertëve të shquar ndërkombëtarë, personaliteteve në fusha të
ndryshme.
j) Kontribuon në zhvillimin e politikave, të legjislacionit, strategjive për inovacionin, krijimtarinë,
transparencën, arsimin, rininë, shkencën, artin, kulturën, grupet vulnerabël, për institucione më pranë qytetarëve dhe shoqërisë civile.
k) Propozon e inicion nisma dhe menaxhon qendra në përmbushje të misionit të përcaktuar në pikën 2 të këtij vendimi, brenda dhe jashtë vendit, mbështetur në legjislacionin shqiptar ose në bazë të marrëveshjeve dy-a shumëpalëshe.
l)  Realizon  dhe  financon  projekte  inovative  të  studentëve, studiuesve, artistëve,  kuratorëve,
gazetarëve dhe aktivistëve të shoqërisë civile, për sigurimin e mjeteve e të mundësive për ndikimin e politikave publike dhe krijimin e një dialogu të gjerë, që siguron institucione të hapura, transparente e
më pranë qytetarëve.
4. Agjencia për Dialog dhe Bashkëqeverisje është institucion buxhetor dhe financohet nga:
a) buxheti i shtetit;
b) burime të tjera të ligjshme.
5. Organet e Agjencisë për Dialog dhe Bashkëqeverisje janë:
a) Drejtori i Përgjithshëm (organ drejtues);
b) Bordi Këshillimor.
6. Agjencia për Dialog dhe Bashkëqeverisje drejtohet dhe përfaqësohet nga drejtori i Përgjithshëm, i cili
organizon dhe drejton të gjithë veprimtarinë e agjencisë.
7. Drejtori i Përgjithshëm emërohet, shkarkohet dhe lirohet nga detyra me urdhër të Kryeministrit.
8. Bordi Këshillimor është organ kolegjial këshillimor, që drejtohet me rotacion 6-mujor nga anëtarët e

tij.


9. Bordi Këshillimor miratohet me urdhër të Kryeministrit dhe përbëhet nga 15 anëtarë, shqiptarë e të

huaj, të njohur për veprimtari në lidhje me misionin dhe fushat e veprimit të Agjencisë për Dialog dhe
Bashkëqeverisje.

10. Bordi Këshillimor ka në përbërje të tij:
- anëtarë/drejtues të organizatave shqiptare të shoqërisë civile;
- pjesëtarë të trupit diplomatik, të akredituar në Shqipëri;
- anëtarë/drejtues të dhomave/unioneve të tregtisë shqiptare dhe të huaja;
- ekspertë, akademikë, profesorë të universiteteve prestigjioze, shqiptare dhe të huaja;
- përfaqësues të institucioneve të ngjashme, publike ose private, të vendeve të tjera;
- ekspertë të njohur, të huaj dhe vendës, me kontribut ose potencial për kontribut në misionin e agjencisë.
11. Bordi Këshillimor ka këto funksione:
a)  Propozon  ndryshime  në  kalendarin  e  aktiviteteve  të  agjencisë  dhe  miraton  raportin  e
veprimtarisë, i cili i dërgohet Kryeministrit dhe bëhet publik;
b) Propozon aktivitete, programe, projekte për agjencinë;
c)    Sugjeron ndryshime në programet, financimet dhe projektet, në të cilat përfshihet agjencia; ç)    Ka të drejtë të japë vlerësime për të gjitha llojet e kontratave, në të cilat përfshihet agjencia. d)    Ka të drejtë të japë sugjerime për përfaqësimin e agjencisë pranë palëve të treta;

dh) I sugjeron agjencisë angazhime në marrëdhënie dypalëshe e shumëpalëshe me palë të treta, brenda dhe jashtë vendit.
12. Agjencia për Dialog dhe Bashkëqeverisje mbështetet, për çështjet e përmbajtjes e të vlerësimit
të programeve e projekteve, në ekspertizën e anëtarëve të Bordit Këshillimor ose në ekspertizën e komisioneve të programeve e të projekteve që propozohen nga Drejtori i Përgjithshëm, në konsulencë
me bordin dhe në përputhje me rregulloren e funksionimit të kësaj agjencie.
13. Struktura dhe organika e Agjencisë për Dialog dhe Bashkëqeverisje miratohet me urdhër të
Kryeministrit, sipas legjislacionit në fuqi.
14.  Funksionimi  i  Agjencisë  për  Dialog  dhe  Bashkëqeverisje  rregullohet  në  përputhje  me
rregulloren  e  funksionimit  të  kësaj  agjencie,  e  cila  përgatitet  nga  Drejtori  i  Përgjithshëm,  në bashkëpunim me bordin, dhe miratohet me urdhër të Kryeministrit.

15. Marrëdhëniet e punës së nëpunësve të agjencisë rregullohen në bazë të dispozitave të Kodit të
Punës.
16. Buxheti për vitin 2017, projektet në zbatim, dokumentacioni dhe pajisjet e Agjencisë së
Menaxhimit të Qendrave për Hapje dhe Dialog (AMQDH), krijuar me vendimin nr. 814, datë
7.10.2015, të Këshillit të Ministrave, “Për krijimin, organizimin dhe funksionimin e Agjencisë së
Menaxhimit të Qendrave për Hapje dhe Dialog (AMQHD)”, i transferohen Agjencisë për Dialog dhe
Bashkëqeverisje.
17. Nëpunësit ekzistues të strukturës aktuale të Agjencisë së Menaxhimit të Qendrave për Hapje dhe Dialog (AMQHD) transferohen pranë Agjencisë për Dialog dhe Bashkëqeverisje.
18. Vendimi nr. 814, datë 7.10.2015, i Këshillit të Ministrave, “Për krijimin, organizimin dhe funksionimin e Agjencisë së Menaxhimit të Qendrave për Hapje dhe Dialog (AMQHD)”, shfuqizohet.
19. Ngarkohen Kryeministria, Ministria e Financave dhe Ekonomisë dhe Agjencia për Dialog dhe
Bashkëqeverisje për zbatimin e këtij vendimi.
Ky vendim hyn në fuqi pas botimit në Fletoren Zyrtare.

